Dié 80's- en 90's-parfuums is nou weer groot nuus - Goeie Huishouding
Tuis » Dié 80's- en 90's-parfuums is nou weer groot nuus
Jy hoef maar net na die internasionale loopplanke kyk te om weet – net vir ingeval jy nog nie het nie – dat die 80's en 90's dramaties uit die as verrys het. En ons sien dit nie net op die modefront nie, maar ook in die skoonheidswêreld.
Van glinsterende lippe tot prominente ligstrepe – mense raak van voor af opgewonde oor die modes en geure uit hul jeug. En hoewel daar altyd nuwe en opwindende parfuums bekendgestel word – wat wonderlik is – verhoed dit ons nie om 'n geur te waardeer wat die toets van tyd deurstaan het nie. Hier is vyf vintage-parfuums wat tans 'n herlewing beleef en wat onmiddellik 'n plek op jou spieëltafel moet kry!
1. Coco Chanel EDP
In die tagtigerjare was hierdie geur so groot soos die perms en skouerkussings van die vroue wat dit gedra het. Dit is 'n ryk oosterse geur met note van koljander, vanielje, tonkabone en sandelhout wat saam 'n robuuste mengsel vorm. Die ware geur van 'n sterk vrou.
Coco Chanel EDP / R1 600 vir 50 ml
Lees ook: Die perm spog met 'n nuwe baadjie
2. Estée Lauder Private Collection EDP
Hierdie parfuum, wat in die 70's bekendgestel is en in die 80's gewild geraak het, ruik, in een woord, luuks. Met sy ryk blaarnote en 'n warm houtbasis het hierdie parfuum beslis die toets van tyd deurstaan en verdien dit 'n plek in jou "privaatversameling".
Estée Lauder Private Collection EDP / R1 585 vir 50 ml
3. Calvin Klein CK One EDT
Kate Moss was die gesig van hierdie uniseksgeur wat die skoonheidsbedryf in die middel-90's stormenderhand verower het. Dit ruik skoon en sitrusagtig, met 'n tikkie ongeërgdheid. En hoewel daar al 'n paar moderne weergawes van hierdie geur was, is daar niks wat die varsheid van die oorspronklike ewenaar nie.
Calvin Klein CK One EDT / R780 vir 100 ml
4. Elizabeth Arden Sunflowers EDT
Hierdie ligte somergeur weerspieël die onopgesmuktheid van "die meisie langsaan", en was 'n reuse-treffer in die 90's. Dit is vroulik, met vrugtige suurlemoen- en perskenote wat die jasmyn- en roosnote volmaak aanvul. Met sy sweem van sorgeloosheid sal hierdie klassieke parfuum jou en almal wat dit ruik, laat glimlag.
Elizabeth Arden Sunflowers EDT / R425 vir 100 ml
5. Issey Miyake L'Eau d'Issey EDT
Die skepper van hierdie parfuum wou die suiwerheid van water op 'n vrou se vel vasvang, en dis hoe hierdie ligte, maar uiters herkenbare geur gebore is. Dit is 'n water-en-blomkombinasie, met note van lotus, freesia en seder wat 'n skoon en subtiele geur voortbring. Dis o, so vars!